Иван Вазов
Планинци

chitanka.info

Измахнати, посърнали, бедняците,

от нужди, тежък труд,

по урвите, чукарите, скалаците

живот прекарват лют.

Духовна нощ във бедни им съзнания,

вековна слепота!

На робството обречени създания,

забравени в света.

Изгубвам мир и сладко настроение

при техний вид злочест —

лица вскотени от тегла, търпение —

през векове и днес.

И сякаш в техни погледи покрусени

прочитам укор тих

и чувам глас от чуките намусени:

„Що сторихте за них?“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.